J. Mikolaj, podpredseda vlády a minister školstva SR: (2007-05-09):
Vládny návrh zákona v súlade s programovým vyhlásením vlády posilňuje úlohu vysokých škôl pri budovaní vedomostnej spoločnosti, zlepšuje podmienky na prepojenie vysokoškolského vzdelávania s potrebami spoločnosti, zlepšuje možnosti viaczdrojového financovania vysokých škôl a upravuje európsku dimenziu vysokoškolského vzdelávania v podobe spoločných študijných programov a akademických mobilít, ale aj novej úpravy pôsobenia vysokých škôl z členských štátov Európskej únie na území Slovenskej republiky. Vládny návrh zákona zachováva doterajšie členenie vysokých škôl na univerzitné vysoké školy a odborné vysoké školy a ruší kategóriu výskumných univerzít. Vysoké školy, ktoré v podstatnej miere poskytujú doktorandské študijné programy prepojené na ich výsledky vo vede budú začlenené medzi univerzitné vysoké školy. Odborné vysoké školy budú poskytovať bakalárske študijné programy. Vládny návrh zákona upravuje kompetencie orgánov akademickej samosprávy vysokých škôl a správnej rady s cieľom optimalizácie riadenia vysokých škôl a posilnenia vplyvu verejnosti na fungovanie verejných vysokých škôl prostredníctvom správnych rád. Na posilnenie akademických práv a slobôd na súkromnej vysokej škole sa orgány akademickej samosprávy stávajú ich povinnou súčasťou s tým, že budú rozhodovať o akademickej činnosti súkromnej vysokej školy a vyjadrovať sa k ostatným otázkam k činnosti súkromnej vysokej školy. Vládny návrh zákona zavádza systém do pôsobenia vysokých škôl z členských štátov na území Slovenskej republiky, ktoré budú môcť pôsobiť na našom území na základe oprávnenia vydaného Ministerstvom školstva Slovenskej republiky. Pred jeho vydaním ministerstvo posúdi najmä to, či doklady o vzdelaní vydané za štúdium v Slovenskej republiky budú rovnocenné s dokladmi za štúdium vydávanými takouto vysokou školou v štáte jej sídla. Vládny návrh zákona upravuje špecializované pracoviská vedy a výskumu verejných vysokých škôl určených prednostne na prenos vedomostí do spoločnosti a podporu právnických osôb zaoberajúcich sa výskumom a vývojom s osobitnými podmienkami v počiatočných fázach, čo sa kladne prejaví pri prechode na ekonomiku orientovanú na produkciu s vyššou pridanou hodnotou. Vládny návrh zákona upravuje kompetencie ústredných orgánov štátnej správy, v ktorých pôsobnosti sú štátne vysoké školy a ministerstvá tak, aby bola zabezpečená jednotná vzdelávacia politika. V oblasti sociálnej podpory študentov sa posunujú kompetencie vysokých škôl pri poskytovaní motivačných štipendií. Na zákonom vymedzené účely sa verejným vysokým školám sprístupňujú finančné prostriedky z bankových úverov. Tiež sa verejným vysokým školám a štátnym vysokým školám umožňuje požadovať od študentov v externej forme štúdia školné, ale zákon ponecháva bezplatné jedno štúdium na vysokej škole v štandardnej dĺžke štúdia. Vládny návrh zákona zavádza register zamestnancov vysokých škôl a menej ustanovení o centrálnom registri študentov. Cieľom je zabezpečiť informácie o vysokých školách v reálnom čase a postupný prechod z tzv. papierového vykazovania údajov na ich elektronické poskytovanie. Posilňuje sa ďalej úloha vysokých škôl v rozvoji spoločnosti a európska dimenzia vzdelávania najmä zmenou úpravy pôsobenia európskych vysokých škôl na našom území. Návrhom zákona sa transponuje smernica Rady 2400/114 Európskej spoločnosti z 13. decembra 2004 o podmienkach prijatia štátnych príslušníkov tretích krajín na účely štúdia, výmen žiakov, neplateného odborného vzdelávania alebo dobrovoľnej služby. Predložený návrh ďalej obsahuje legislatívnotechnické úpravy odkazov, ustanovení vyplývajúcich zo zmien, ktoré priniesli predchádzajúce novely zákona o vysokých školách. Vládny návrh zákona nemá vplyv na štátny rozpočet a predpokladá pozitívny dopad na rozpočet verejných vysokých škôl. Návrh je v súlade s Ústavou Slovenskej republiky a ostatnými právnymi predpismi Slovenskej republiky. Nie je v rozpore so žiadnymi medzinárodnými záväzkami Slovenskej republiky. Odporúčam cteným poslankyniam a poslancom, aby hlasovali za postup predkladaného zákona do druhého čítania. Ďakujem pekne.